“ Jú , það er rétt það báru tvær kindur í gær og ein í dag . Líklega verða þær tvær eða þrjár fleiri í þessari umferð . Ég álpaðist til Þýskalands þarna í nóvember og gleymdi að taka alla hrútana frá . Það sannast hið fornkveðna að féð er jafnan fóstra sínum líkt . Maður var náttúrulega að elta skottið á sjálfum sér og hrútarnir notuðu að sjálfsögðu tækifærið og gerðu slíkt hið sama , ” sagði Jón Eyjólfsson bóndi á Kópareykjum í Reykholtsdal í stuttu spjalli . Líklega eru þetta með fyrstu lömbunum sem í heiminn koma á Vesturlandi á þessu vori . Jón sagði að það væri fínt að fá svona forskot á sæluna en hann hefur um 300 fjár á húsi . “ Það er yndislegt veðrið núna og þetta er öruggur fyrirboði um að vorið sé á næsta leiti , ” bætti hann við . Meðfylgjandi mynd er síðan 2006 og sýnir heimasæturnar Hrönn og Huldu á Kópareykjum með lömb að vori .